מספר פנימי: 2065320

הכנסת העשרים

**יוזמים: חברי הכנסת** **משה גפני**  
 **אלעזר שטרן**  
 **מיקי לוי**  
 **רועי פולקמן**  
 **עודד פורר**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/5165/20

הצעת חוק נכי רדיפות הנאצים (תיקון מס' 19) (תיקון – השוואת זכויות בני זוג של נכים שנפטרו), התשע"ח–2018

|  |  |  |
| --- | --- | --- |
| תיקון סעיף 12 | 1. | בחוק נכי רדיפות הנאצים (תיקון מס' 19), התשע"ד–2014[[1]](#footnote-2) (להלן – החוק העיקרי), בסעיף 12 – |
|  |  | (1) בסעיף קטן (ג), המילים "בתקופה שתחילתה 36 חודשים" – יימחקו; |
|  |  | (2) בסעיף קטן (ד), במקום "של כל שנה" יבוא "בשנת 2017". |
| תחולה | 2. | (א) הוראות חוק זה יחולו על תשלומים לפי סעיף 12 לחוק העיקרי, כנוסחו בחוק זה, שמשתלמים מיום תחילתו של חוק זה (להלן – יום התחילה) ואילך. |
|  |  | (ב) לא ישולמו ולא יינתנו תשלום או הטבה לפי חוק זה בעד התקופה שקדמה ליום התחילה. |

דברי הסבר

עד שנת 2014 קבע חוק נכי רדיפות הנאצים, התשי"ז–1957 (להלן – החוק), שבן זוגו של נכה שנפטר היה זכאי לתגמול של הנכה במשך תקופה של 36 חודשים לאחר פטירת הנכה. בשנת 2014 במסגרת חוק נכי רדיפות הנאצים (תיקון מס' 19), התשע"ד–2014 (להלן – תיקון 19), תוקן החוק, כך שלאחר 36 החודשים יקבל בן זוגו של הנכה קצבה חודשית בסכום שלא יפחת מ-2,000 שקלים חדשים, כל עוד בן הזוג לא נישא. בתיקון 19 נקבע שהתיקון יחול רק ביחס לבני זוג שהתאלמנו מחודש יוני 2011 ואילך. תיקון 19 יצר הבחנה בין שתי קבוצות שלמעט מועד פטירת הנכה – יתר הנתונים הם זהים.

בעקבות פניות של בני זוג של נכים שנפטרו לפני יוני 2011, תיקנה הכנסת את תיקון 19 במסגרת חוק ההתייעלות הכלכלית (תיקוני חקיקה ליישום המדיניות הכלכלית לשנות התקציב 2017 ו-2018), התשע"ז–2016 (להלן – חוק ההתייעלות) כך שלבני זוג של נכים שנפטרו לפני יוני 2011 ישולם מענק רבעוני בסך 2,500 שקלים חדשים. בכך צומצמה ההפליה בין קבוצות בני הזוג.

למרות התיקון שנעשה במסגרת חוק ההתייעלות, קבוצת בני הזוג של נכים שנפטרו לפני יוני 2011 הוסיפה לפנות בבקשה להשוותם לקבוצת בני הזוג של הנכים שנפטרו ביוני 2011 ואילך, בין היתר כיוון שאין טעם מהותי אחר להבחנה בין הקבוצות מעבר למועד פטירת הנכה, ולאור מגמת ההשוואה שנעשית בשנים האחרונות ביחס לניצולי השואה – מגמה שהתבטאה, בין היתר, בתיקון 19, וכן פסיקת בית המשפט העליון ביחס לבני זוג של נרדפים לפי חוק הטבות לניצולי שואה, התשס"ז–2007, שנפטרו ביוני 2011 ואילך.

נוכח מגמות אלה, מוצע להשוות את זכותם של בני זוג של נכים שנפטרו לפני יוני 2011 לאלה שזכאים היום לגמלה לפי החוק רק בגלל שהתאלמנו ביוני 2011 ואילך.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"א באדר התשע"ח – 26.2.18

1. ס"ח התשע"ד, עמ' 570. [↑](#footnote-ref-2)